NBA

LNBA (National Basketball Association, traduït al català: Associació Nacional de Basquetbol) és la principal lliga professional de bàsquet als Estats Units. Se la considera habitualment la lliga més competitiva del món. La lliga es va fundar a la ciutat de Nova York el 6 de juny de 1946 com a Basketball Association of America (BAA). Va canviar el seu nom per la National Basketball Association el 3 d'agost de 1949, després de fusionar-se amb la competència de la National Basketball League (NBL). L'NBA va ser fundada per 11 equips, i després de diverses ampliacions, reduccions i trasllats, actualment la formen 30 equips: 29 dels Estats Units i un del Canadà.

Sistema de competició 
La lliga professional americana de bàsquet està dividida en dues conferències, la Conferència Est i la Conferència Oest que consten de 3 divisions cada una. Primerament es juguen una sèrie de partits de pretemporada, després la temporada regular, de 82 partits. Finalment els 8 equips més ben classificats de cada Conferència s'enfronten entre ells en eliminatories al millor de 7 partits, aquest procés és conegut com a Playoffs.

La pretemporada s'acostuma a realitzar entre els mateixos equips de la NBA, de totes maneres l'organització de lliga cada cop intenta promocionar-se més enllà de les fronteres dels EUA. Per aquest motiu, alguns equips preparen la temporada amb alguns partits a Europa o Àsia. A Catalunya la temporada 2004-2005 varen poder veure un enfrontament entre la secció de bàsquet del FC Barcelona i els Memphis Grizzlies. La temporada 2006-2007, el Barça repetiria com a equip de la pretemporada de la NBA enfrontant-se als Philadelphia 76ers i posteriorment, la temporada 2016-2017 ho va fer contra els Oklahoma City Thunder.

La temporada regular consta de 82 partits. Cada equip juga 41 partits com a local i 41 com a visitant. Els adversaris de cada partit es distribueixen de la següent manera: 4 partits contra els equips de la mateixa divisió, 3 o 4 partits contra els equips de la mateixa conferència, però de diferent divisió i dos partits contra els de l'altra conferència.

Al febrer, durant un cap de setmana la lliga s'atura per celebrar, cada any en una ciutat diferent dels EUA, el partit de les estrelles o All-Star Game, on, fins a la temporada 2016-2017 els millors jugadors de cada conferència configuren un equip que s'enfronta al millor equip de l'altra conferència. A partir de la temporada següent degut al gran desnivell que hi havia entre ambdues Conferències, els equips van passar a fer-se a partir de dos capitans. Aquests escullen els membres dels seus equips d'entre un conjunt de jugadors votats amb anterioritat. Aquest esdeveniment s'emmarca dins l'All-Star Weekend de l'NBA, on el divendres també se celebra el partit entre els millors rookies o jugadors novells i els millors jugadors de segon any i el dissabte els concurs d'esmaixades i de triples.

És el mes d'abril quan finalitza la temporada regular. Durant aquest temps, comença el període de votació dels premis individuals de la temporada. El premi al millor sisè jugador, que és aquell jugador que sense ser titular té una millor aportació a l'equip. El rookie de l'any, el jugaror que ha millorat més respecte la temporada anterior, millor jugador defensiu, el millor entrenador i el MVP (Most Valuable Player) de la temporada. A més a més, Sporting News concedeix anualment un premi no oficial al millor executiu de la temporada.

Finalment, també es dona el cinc inicial ideal de la lliga, el segon i el tercer equip ideal.

Els Playoffs comencen a finals d'abril amb vuit equips per conferència. Aquests equips són els que tenen un millor balanç de victòries i derrotes al llarg de la temporada regular

Franquícies

Conferència Est

Conferència Oest 

Notes:
 Un asterisc (*) mostra un moviment de franquícia.
 Indiana Pacers, New Jersey Nets, San Antonio Spurs i Denver Nuggets entraren a l'NBA l'any 1976 procedents de l' ABA.
 ''Els Hornets van jugar uns quants partits a Oklahoma City com a conseqüència que el seu pavelló va ser destruït pel Katrina

Història 

LNBA es fundà a Nova York el 6 de juny de 1946 amb el nom de Basketball Association of America. Fou la competició precursora de lNBA, creada pels propietaris dels principals pavellons esportius del nord-est i mig-oest dels Estats Units. El partit inaugural fou New York Knicks – Toronto Huskies, l'1 de novembre de 1946 al Maple Leaf Gardens de Toronto davant de 7.090 espectadors.

L'any 1949 adoptà l'actual nom quan es fusionà amb la National Basketball League. La primera temporada de l'NBA comptà amb 17 franquícies localitzades en una mescla de ciutats grans i petites. A poc a poc les franquícies anaren movent-se cap a ciutats més grans. El Hawks passaren de l'àrea de Tri-Cities a Milwaukee i després a Saint Louis; els Royals de Rochester a Cincinnati; i els Pistons de Fort Wayne a Detroit.

L'any 1950 va veure l'aparició a la lliga dels primers jugadors afroamericans, com Chuck Cooper (Boston Celtics), Nat "Sweetwater" Clifton (New York Knicks) i Earl Lloyd (Washington Capitols). Aquests anys dominaren la competició els Minneapolis Lakers liderats pel pivot George Mikan guanyant cinc anells.

L'any 1956 un nou pivot, Bill Russell, s'incorporà als Boston Celtics, que ja comptaven amb estrelles com Bob Cousy. De la mà d'aquest jugadors i de l'entrenador Red Auerbach, els Celtics iniciaren una nova nissaga de poder guanyant 11 títols en 13 temporades. Aquest domini només fou contestat per un nou jugador, Wilt Chamberlain, que entrà a la lliga el 1959 i es convertí en un dels jugadors més determinants del campionat, establint diversos rècords que encara avui no s'han superat com el dels 100 punts en un partit.

La lliga s'engrandí amb l'aparició de noves grans ciutats que acolliren clubs a la competició, Los Angeles amb els Lakers, San Francisco amb els Warriors i Filadèlfia amb els Nationals. L'any 1967, però, aparegué una important amenaça per a la competició, com fou l'aparició de l'ABA. Ambdues lligues competiren per tenir els millors jugadors. Un jove pivot, Lew Alcindor, fitxà pels Milwaukee Bucks de l'NBA, guanyant el títol el seu segon any, acompanyat per Oscar Robertson. Més tard seria gran estrella dels Lakers. En canvi, un jugador anomenat Julius Erving fitxà per la ABA. En finalitzar la temporada 1976 les dues lligues arribaren a un acord per fusionar-se. Quatre equips de l'ABA (New York Nets, Denver Nuggets, Indiana Pacers i San Antonio Spurs) ingressaren a l'NBA, amb l'augment de les franquícies a 22. També s'incorporaren regles de la nova competició com el llançament de tres punts.

En la dècada dels vuitanta-dos jugadors Magic Johnson i Larry Bird encapçalaren els Lakers i els Celtics, respectivament. Els dos clubs mantingueren espectaculars duels que augmentaren l'interès de la competició a tot el món (ajudat per la millora de les telecomunicacions, que permeté les retransmissions de l'NBA arreu). Entre ambdós aconseguiren 8 anells de campions. El procés d'expansió cada cop era major. L'any 1989 la lliga arribà als 27 equips. Els anys 90, estigueren liderats per Michael Jordan que guanyà sis anells de campió amb els Chicago Bulls.

Durant els Jocs Olímpics de Barcelona 1992 es reuní a Barcelona la millor selecció de bàsquet que mai s'ha vist. Rebé l'apel·latiu de dream team i congregà jugadors com Larry Bird, Magic Johnson, Michael Jordan o Charles Barkley. La cada cop major igualtat existent dins del bàsquet mundial feu necessari que per primer cop a la història, el comitè olímpic dels Estats Units presentés un combinat de l'NBA per a participar en els Jocs. Fins aleshores la selecció americana competia amb jugadors universitaris de l'NCAA. Un altre fet que mostra aquesta major igualtat dins el basquetbol mundial queda palès en el fet que l'NBA ha passat, de ser una competició exclusivament de jugadors estatunidencs a importar nombrosos jugadors de la resta del món. Alguns d'ells eren formats a les universitats americanes, com el nigerià Hakeem Olajuwon, d'altres es van formar al bàsquet de la resta del món com el català Pau Gasol, el xinès Yao Ming, l'alemany Dirk Nowitzki o l'argentí Manu Ginóbili.

L'any 1996, l'NBA creà una versió femenina de la competició, la WNBA. Avui dia, amb més de 30 franquícies, televisada a 212 nacions en 42 idiomes, l'NBA és un dels espectacles televisius més importants del planeta.

Durant els últims anys hem vist una egemonia mai vista abans a la lliga per part dels Golden State Warriors i els Cleveland Cavaliers, que van liderar la lliga durant tres anys seguits aconseguint arribar a les finals, fent que així els seus màxims competidors es reforcessin per aconseguir l'anell, fent que la lliga arrivés a un nivell de competitivitat mai vist abans.

Historial

Palmarès

Històric de franquícies 
Al llarg del temps les franquícies que han format part de l'NBA han anat canviat. Se n'han creat de noves, n'han desaparegut i algunes han canviat de nom.

Franquícies que han desaparegut 
 Anderson Packers (1949-1950)
 Baltimore Bullets (1947-1955)
 Chicago Stags (1946-1950)
 Cleveland Rebels (1946-1947)
 Indianapolis Jets (1948-1949)
 Indianapolis Olympians (1949-1953)
 Pittsburgh Ironmen (1946-1947)
 Providence Steamrollers (1946-1949)
 Sheboygan Redskins (1946-1951)
 St. Louis Bombers (1946-1950)
 Toronto Huskies (1946-1947)
 Washington Capitols (1946-1951)
 Waterloo Hawks (1948-1950)

Franquícies que han canviat de nom 
 Philadelphia Warriors - San Francisco Warriors - Golden State Warriors
 San Diego Rockets - Houston Rockets
 Syracuse Nationals - Philadelphia 76ers
 Rochester Royals - Cincinnati Royals - Kansas City/Omaha Kings - Kansas City Kings - Sacramento Kings
 Fort Wayne Pistons - Detroit Pistons
 Tri-Cities BlackHawks - Milwaukee Hawks - St. Louis Hawks - Atlanta Hawks
 Chicago Packers - Chicago Zephyrs - Baltimore Bullets - Capital Bullets - Washington Bullets - Washington Wizards
 Denver Rockets - Denver Nuggets
 New Orleans Jazz - Utah Jazz
 Vancouver Grizzlies - Memphis Grizzlies
 Dallas Chaparrals - Texas Chaparrals - San Antonio Spurs
 Buffalo Braves - San Diego Clippers - Los Angeles Clippers
 Detroit Gems - Minneapolis Lakers - Los Angeles Lakers
 Seattle SuperSonics - Oklahoma City Thunder
 New Jersey Americans - New York Nets - New Jersey Nets - Brooklyn Nets
 Charlotte Hornets - New Orleans Hornets - New Orleans Pelicans
 Charlotte Bobcats - Charlotte Hornets

Línia del temps: franquícies participants 

Només els equips immediatament consecutius a la mateixa línia es tracten de la mateixa franquícia després de canviar de nom i/o ciutat

Canvis de franquícies per any

Franquícies per estats, districtes o províncies i ciutats

Història de les Conferències i Divisions

Equips per Divisions

Divisions per equips 
 En els equips que han canviat de nom o ciutat, quan es repeteix el nom de Divisió, el tram esquerre es refereix al nom de la columna esquerra i el tram dret al nom de la columna dreta. Si s'ha produït algun canvi intermedi, es fa constar el nom de l'equip entre parèntesis.

Presidents i comissionats 
 Maurice Podoloff, president des de 1946 fins al 1963
 Walter Kennedy, president des de 1963 fins al 1967 i comisionari des de 1967 fins al 1975
 Larry O'Brien, comissionat des de 1975 fins al 1984
 David Stern, comissionat des de 1984 fins al 2014
 Adam Silver, comissionat des de 2014.

Seguidors famosos 
 Big Boi - Atlanta Hawks
 Jimmy Buffett - Miami Heat
 David Caruso - Miami Heat
 Dyan Cannon - Los Angeles Lakers
 Billy Crystal - Los Angeles Clippers
 Bill Gates - Seattle Supersonics
 Jay-Z - Brooklyn Nets
 Spike Lee - New York Knicks
 Penny Marshall - Los Angeles Lakers
 Jack Nicholson - Los Angeles Lakers

Jugadors dels Països Catalans 
Jugadors de l'NBA nascuts o formats als Països Catalans:

Jugadors estrangers de la història de l'NBA

Referències

Enllaços externs

Oficials 
 NBA.com 
 Associació Nacional de Jugadors de Bàsquet de l'NBA

No oficials 
 Fitxes de jugadors NBA Més de 1.000 fitxes amb totes les dades: estadístiques, draft, finals, premis 
 Portal sobre l'NBA i el bàsquet en general, amb molta informació interessant 
 NBA News  

NBA